Lundbæk
Lundbæk, hovedgård 3 km sydvest for Nibe. Ved Reformationen tilhørte den Vitskøl Kloster; 1604-1917 var den i slægten Juuls eje, og i 1939 solgtes avlsgården, og jorderne udstykkedes.
Den nuværende nyklassicistiske hovedbygning i to etager fra 1804 på et voldsted fra 1500-t., omgivet af vandfyldte grave, rummer siden 1948 Nordjyllands Landbrugsskole; mod syd er der siden 1954 opført flere skolebygninger.